કેમ્પની શરૂઆત પૂર્ણા કુંભ સમારંભ સાથે થઈ હતી. આ પછી દીપપ્રાગટ્ય કરવામાં આવ્યું હતું. અઠવાડિયા દરમિયાન પ્રિ-કે ક્લાસનાં બાળકો ધર્મ, સત્ય, સમર્પણનાં મૂલ્યો શીખ્યાં હતાં, જ્યારે સાતથી બાર ધોરણના વિદ્યાર્થીઓ દ્વારા ભગવદ્ગીતાના બારમા પ્રકરણના અંશોમાંથી સમર્પણનાં મૂલ્યો વિશે શીખવવામાં આવ્યું હતું. દરેક દિવસની શરૂઆત સ્વામી શરણાનંદના માર્ગદર્શન હેઠળ આયોજિત યોગા સત્ર સાથે થતી હતી. કૃષ્ણાષ્ટકમમાંથી મંત્રોચ્ચાર કરવામાં આવ્યા હતા. સવારના સત્રમાં લર્નિંગ, ચર્ચા વગેરેનું આયોજન કરાતું હતું, જ્યારે બપોર પછીના સત્રમાં આર્ટ્સ-સ્પોર્ટ્સનું આયોજન થયું હતું. પેઇન્ટિંગ, સાંસ્કૃતિક કાર્યક્રમ, ભજનો ઉપરાંત બાસ્કેટબોલ, ટેનિસ, ક્રિકેટ, ફ્રીસબીની રમતો યોજાઈ હતી.